Sêpur kabêsmi. Sampun sawatawis dintên, nalika sêpur expres saking Kowloon Shihtan mlampah, kêbêsmèn. Wontên mayit 85 ingkang dipun bêkta dhatêng Canton. Mayit samantên wau ingkang èstri 35. Tuwuhing kabêsmèn wau kakintên saking gêrbong barang-barang. Ing sêpur ngriku botên wontên pirantos ingkang sêsambêtan kenging kangge suka sumêrêp dhatêng masinis, mila salêbêtipun kabêsmèn sêpur têrus lumampah kemawon. Gêrbong tumpukan ingkang kabêsmi 3. Kathah mayit ingkang sami gumantung ing jêndela, kintên-kintên sami nêdya badhe oncat. Miturut pawartos ing wingking, sagêd ugi kasangsaran wau saking padamêling tiyang, amargi kêtitik ing gêrbong ngriku wontên tiyang ingkang ambêkta barang-barang ingkang sagêd anjêblos.
